בס"ד

**מבוא לתושב"ע [שאלת חובה בבגרות במשנה]**

**סיכום בצורה של שאלות ותשובות**

**חלק א: השתלשלות התורה שבעל-פה (=שבע"פ)**

**מסיני ועד אנשי כנסת הגדולה**שאלה: כתבי בקצרה מיהם חכמי התורה שהיו מאז נתינת התורה ועד ימינו?

תשובה: **משה רבנו, הנביאים והזקנים** (תקופת התנ"ך), **"אנשי כנסת הגדולה"** (חלק מתקופת בית שני), **"הזוגות"** (סוף ימי בית שני), **התָנָאים, האמוראים** (=שתי הקבוצות נקראות: חז"ל), **סבוראים, גאונים, ראשונים, אחרונים.**

שאלה: כיצד הועבר היידע התורני מאז משה רבנו ועד תקופת "אנשי כנסת הגדולה"?

תשובה: חלק מן המידע נמסר בכתב והוא מכונה **"תורה שבכתב"** ("משה קיבל תורה מסיני ומסרה ליהושע, ויהושע לזקנים, וזקנים לנביאים, ונביאים מסרוה לאנשי כנסת הגדולה"). וחלק מן המידע נמסר בעל-פה והוא מכונה **"תורה שבעל-פה**".

שאלה: מה כולל כל אחד משני חלק המידע התורני?

תשובה: התורה שבכתב זה בעיקר חמישה חומשי התורה, אבל גם נביאים כתובים (יהושע, ישעיהו וכד'). כלומר: **התנ"ך.**
התורה שבע"פ כוללת: 1. פירוש לפסוקי התורה, שהועבר במסורת. 2. את פרטי המצוות (איך שומרים שבת וכד'). 3. שלוש-עשרה מידות שהתורה נדרשת בהן (כלומר **כללים** שבאמצעותם ניתן ללמוד מה הדין במצבים שהתחדשו במשך הדורות). 4. תקנות וגזירות חז"ל.

**אנשי כנסת הגדולה ותקופתם**
שאלה: מי היו אנשי כנסת הגדולה ומתי פעלו?

תשובה: **מאה ועשרים חכמים** (מהם נביאים אחדים) ובראשם **עזרא הסופר**, שהנהיגו את העם בארץ בתחילת ימי **בית המקדש השני** למשך 200 שנה. לפני כ-2400 שנה.

שאלה: ציינו שתי פעולות חשובות שעשו אנשי כנסת הגדולה!

תשובה: 1. הסידור – כתבו את **נוסח התפילה** שלנו, בשביל כל אלה שלא יודעים עברית טובה ולא יודעים איך להתפלל מעצמם. 2. תיקנו כל מיני **תקנות.**

**תקופת הזוגות**
שאלה: מתי החלה תקופת הזוגות ולמה זה השם שלהם? כתבי שם של זוג אחד.

תשובה: אחרי 'אנשי כנסת הגדולה', באמצע ימי בית המקדש השני, התחילה תקופה שנקראת 'הזוגות'. זהו כינוי למנהיגים הרוחניים: **נשיא הסנהדרין, ואב בית-דין.** היו חמישה זוגות. לדוגמה: **הלל ושמאי**.

**אחרי חורבן ביהמ"ק השני, ותקופת התָנָאים**
שאלה: מי היה רבן יוחנן בן זכאי ומה היה עיקר פועלו?

תשובה: רבן יוחנן בן זכאי היה גדול חכמי ישראל בתקופת חורבן בית המקדש השני לפני כאלפיים שנה. הוא הקים **מרכז של תורה ב'יבנה'** לאחר החורבן. ותיקן תקנות חשובות, שנועדו לשמור בלב העם את זיכרון המקדש ולעורר את הציפייה לעצמאותו המחודשת של עם ישראל.

שאלה: כתבי שתי דוגמאות לתקנות/גזירות שחוקק רבן יוחנן בן זכאי.

תשובה: 1. נטילת **ארבעת המינים** בכל רחבי הארץ במשך כל חג הסוכות - כמו במקדש. 2. מנהגי אבל לזיכרון חורבן המקדש.

שאלה: מיהם התָנָאים? ומהם שני החיבורים הגדולים שלהם?

תשובה: חכמי ישראל אחרי חורבן הבית השני, למשך 200 שנה. למשל: **רבי עקיבא, רבי מאיר** בעל הנס (קבורים בטבריה).

אחד מהגדולים שבהם, **רבי יהודה הנשיא**, סיכם את דבריהם בספר **ששה סדרי משנה.** ספר נוסף חשוב: **מדרשי הלכה**. (הרחבה בהמשך).

**ש"ס: שישה סדרי משנה**שאלה: כיצד נקראת יצירתו התורנית של רבי יהודה הנשיא (או בקיצור: "רבי")?

תשובה: יצירתו התורנית נקראת **ששה סדרי משנה** (ש"ס). יש בה את כל הנושאים ההלכתיים של התורה. היא מסודרת לפי **6** **נושאים** מרכזיים (סדרים). כאשר בכל "סדר" יש תתי-נושאים הקרויים "מסכתות".

שאלה: מהם ששת חלקי הש"ס ומהו הנושא המרכזי בו עוסק כל אחד מהם?

תשובה: 1**. זרעים**- מצוות התלויות בארץ כמו שמיטה ותרומות ומעשרות. 2. **מועד**- דיני שבת וחגים, כמו למשל סוכה. 3. **נשים**- הקמת משפחה ופירוקה – קידושין, גיטין. 4. **נזיקין**- דיני ממונות שבין אדם לחברו. למשל "סנהדרין". 5. **קודשים**- הלכות בית המקדש. 6. **טהרות**- הלכות טומאה וטוהרה.(ראשי תיבות של הסדרים: **זמ"ן נק"ט**).

שאלה: מה הם "תוספתא" ו-"ברייתות"?

תשובה: תלמידו של ר' יהודה הנשיא - רבי חייא, ריכז הלכות שלא הוכנסו לש"ס. הן נקראות בשם **"תוספתא".**
בנוסף לאלו, יש הרבה חומר כתוב, שרבי לא הכניס למשניות, והוא נקרא **ברייתות.**

**מדרשי הלכה**
שאלה: במה עוסקים מדרשי ההלכה? כתבי שתי דוגמאות.

תשובה: אלה ספרים שכתבו התָנָאים שכותבים את **הפירוש ההלכתי לכל פסוק בתורה.** בספר בראשית יש הרבה סיפורים ומעט הלכות, לכן אין עליו מדרש הלכה. הנה שמות של מדרשי-ההלכה: **"מכילתא"-** מדרש על ספר שמות, **"ספרא"-** מדרש לספר ויקרא.

שאלה: מה ההבדל בצורת הכתיבה של מדרשי ההלכה, לעומת המשנה?

תשובה: מדרשי הלכה הם **פירוש לפסוקים** ולכן הם מסודרים **לפי החומשים** (שמות, ויקרא, במדבר דברים). לעומת זאת המשנה כתובה **לפי נושאים** (חגים, איש ואשה, דיני ממונות וכו') ולא לפי חומשים. לכן יש **ששה סדרי משנה** אבל רק **חמישה חומשי תורה**.

**תקופת האמוראים**שאלה: מתי מתחילה תקופת האמוראים?

תשובה: מתחילה לאחר חתימת (=כתיבת) המשנה ע"י ר' יהודה הנשיא. האמוראים הם החכמים שבאו אחרי התנאים. במשך 300 שנה.

שאלה: כתבי שני חיבורים מרכזיים שכתבו האמוראים.

תשובה: א) **תלמוד בבלי ותלמוד ירושלמי.** בהם יש פירוש והרחבה למשניות שקדמו להם. וגם תקנות חדשות שקבעו האמוראים. נשים לב שהאמוראים לא חולקים על התנאים שקדמו להם.

ב) **מדרשי אגדה**. בהם יש הסברים רוחניים ודברי מוסר וסיפורים, על התורה. כמו שהתנאים כתבו "מדרשי הלכה" שמפרשים את ההלכות שבכל פסוק, ככה "מדרשי האגדה" מסבירים את הצד הרוחני שבכל פסוק. לכן **לכל חומש יש מדרש אגדה** עליו: על חומש בראשית, מדרש "**בראשית רבה"**. על חומש שמות, "שמות רבה", וכו'.

**תלמוד ירושלמי ותלמוד בבלי**שאלה: היכן חיו האמוראים?

תשובה: בארץ ישראל חיו אלה שחיברו את התלמוד הירושלמי. בבבל חיו מי שחיברו את התלמוד הבבלי.

שאלה: כתבי שני חכמים מרכזיים מתק' האמוראים בא"י והיכן פעל?

תשובה: **רבי יוחנן**, פעל בטבריה. **שמואל**, פעל בבבל.

שאלה: מי כתב את התלמודים?

תשובה: שני חכמים בבבל, **רב אשי ורבינא**, אספו את כל המידע שלפניהם וכתבו את "התלמוד הבבלי". קוראים לה גם **"גמרא"**.

התלמוד הירושלמי אוסף בתוכו את חוכמתם של חכמי ארץ ישראל. הוא נכתב **בטבריה.** אז למה קראו לו "תלמוד ירושלמי"? **לתת כבוד לירושלים!** כתב אותו **רבי יוחנן.**

התלמודים נכתבו לפני **כ-1500** שנה.

**תקופת הסבוראים**שאלה: מתי פעלו הסבוראים? והאם הם כתבו ספרים?

תשובה: תק' הסבוראים היא תקופה קצרה של 100 שנה, מיד לאחר האמוראים. הם לא כתבו ספרים חדשים אלא לימדו **והסבירו** את מה שכתוב בתלמוד. לכן הם נקראים **"סבוראים" = מסבירים**.

**תקופת הגאונים**
שאלה: מי היו הגאונים? מה תרמו לספרות התורנית?

תשובה: הגאונים היו חכמי התורה, **ראשי הישיבות** בבבל ובארץ ישראל, במשך 300 שנה. (לפני כ-1300 שנה, עד לפני כ-1000 שנה). כל מי שהיה ראש ישיבה, קראו לו "גאון".

מה הם כתבו? א. **שו"תים – שאלות ותשובות**. הראשונים שכתבו תשובות לאלפי שאלות שנשלחו אליהם מכל העולם. ב. **סידורים** שבהם כל מנהגי התפילה.

שאלה: כתבי שני חכמים בולטים מתקופה זו.

תשובה: **רב עמרם גאון, רב סעדיה גאון**.

שאלה: כתבי שני ספרים מתק' הגאונים. פרטי.

תשובה: 1. סידורו של רב סעדיה גאון, מכיל תפילות וברכות. 2. "שאילתות דרב אחאי גאון"- ספר הבנוי לפי סדר פרשות השבוע והוא כולל בתוכו דברי הלכה ואגדה.

**תקופת הראשונים**שאלה: מתי היתה תק' הראשונים?

תשובה: הראשונים הם חכמי ישראל בתקופה שלפני 1000 שנה עד לפני 500 שנה. באו אחרי ה'גאונים'.

שאלה: כתבי על חכמים מתקופת הראשונים, ומה הם חיברו.

תשובה: **רש"י**- פירוש לתנ"ך וכן לתלמוד. **הרי"ף** – כתב סיכום הלכתי לכל הגמרא.

שאלה: הספר "משנה תורה": מי כתב אותו? מה המבנה שלו?

תשובה: **רמב"ם**- ר' משה בן מימון, לפני כ-900 שנה, כתב את **"משנה תורה"**. הוא מסכם את כל ההלכות של התורה ב-14 חלקים.

שאלה: מה היה כינויו ומדוע?

תשובה: ספרו של הרמב"ם נקרא גם **"היד החזקה".** הסיבה: הוא מורכב מ- י"ד (= 14) ספרים.

שאלה: מי היו "בעלי התוספות"?

תשובה: תלמידי רש"י ונכדיו והבאים אחריהם, כתבו פירוש על התלמוד הבבלי שנקרא **"תוספות".** הוא מברר לעומק את דברי הגמרא.

**ספרי פסיקה בתקופת הראשונים - הרמב"ם, הטור והשולחן ערוך**

שאלה: מי כתב ספר הלכתי מקיף בזמן 'הראשונים', חוץ מהרמב"ם? במה הוא שונה מ"משנה תורה" לרמב"ם?

תשובה: ספר **"ארבעה טורים".** כתב אותו **רבינו יעקב** בנו של רבינו אשר. הספר מביא את פסיקותיהם ההלכתיות של גדולי החכמים שקדמו לו (כמו הרי"ף, הרמב"ם והרא"ש).

ספר "הטורים" מתמקד **רק בנושאים האקטואליים** לתקופתנו, בה אין לנו מקדש, מלך וסנהדרין. לכן אין בו למשל הלכות בית המקדש. לעומת הרמב"ם שכתב **על הכל.**

שאלה: מהם 4 החלקים של ספר "הטורים"?

**אורח חיים**, העוסק בהלכות תפילה וברכות, שבת וחגים. **יורה דעה**, העוסק בכשרות המזון, הלכות נידה ועוד. **אבן העזר**, ההלכות הקשורות בהקמת משפחה ופירוקה. **חושן משפט**, ההלכות העוסקות בעיקר בנזקי ממון.

שאלה: איזה פירוש ידוע ביותר נכתב על ספר "הטורים" ומי כתב אותו?

תשובה: **רבינו יוסף קארו** כתב פירוש מקיף לספר הטור, ושם הפירוש הוא "**בית יוסף**". לאחר מכן הרב קארו כתב ספר הלכתי קצר יותר שהתפשט והתקבל בכל ישראל עד היום – **ה"שולחן ערוך".**

שאלה: 1. כתבי שני ספרים שחיבר ר' יוסף קארו, ומה תוכנם. 2. כתבי שני כינויים נוספים לר' יוסף קארו.

תשובה: 1. **"בית יוסף"** - חיבור הלכתי שנכתב כפירוש והרחבה לספר "4 טורים". **שולחן ערוך (שו"ע)** - סיכום הלכתי של הבית יוסף. מכיל את הנושאים הבאים: אורח חיים, יורה דעה, אבן העזר, חושן משפט.

2. כינויים נוספים לר' יוסף קארו: **"מרן", "המחבר**".

שאלה: 1. מי כתב הגהות על ה"שולחן ערוך"? 2. כיצד נקרא ספרו? ומה היתה מטרת הספר?

תשובה: 1. **ר' משה איסרליש (הרמ"א)**. היה גדול חכמי האשכנזים בתקופת הרב יוסף קארו. רבי יוסף קארו חי בצפת בא"י, והרב איסרליש חי בפולין שבאירופה.

2. ספרו נקרא **"המפה"** של השולחן (שולחן ערוך). **השו"ע כותב את מנהגי עדות הספרדים. הרמ"א מוסיף את מנהגי אשכנז.**

שאלה: כיצד מכונה תקופת היצירה ההלכתית מאז ימי ה'שולחן ערוך'?

תשובה: **תקופת האחרונים.** מלפני 500 שנה ועד ימינו. כל חכם ורב שחי בתקופה זו נקרא "אחרון". למשל **ה'קיצור שולחן ערוך', הבעל שם טוב והחסידות, הראי"ה קוק** ועוד.הם נקראו תקופת האחרונים, מפני שהם באו אחרי הפוסקים הראשונים.

**ספרי פסיקה-  מחתימת השולחן ערוך עד ימינו**
שאלה: אילו חיבורים הלכתיים חדשים נכתבו מאז רבי יוסף קארו ועד היום?

תשובה: המון ספרים נכתבו! למשל 1. נכתבה פרשנות רבה לשולחן ערוך. 2. תקצירים לשולחן ערוך. 3. קבצים של שאלות ותשובות (שו"ת). 4. תרגומים ובאורים לתלמוד הבבלי (והירושלמי). 5. פלפולים על התלמוד ומפרשיו. 6. מאמרים ואנציקלופדיות. 7. מידע מקוון (באינטרנט, בדיסקים, קלטות וכד')

שאלה: מפני מה היה צורך לכתוב ספרי הלכה נוספים במשך השנים?
תשובה: בכל דור צצות שאלות חדשות בהתאם לתקופה החדשה ולא היה להן מענה בספרים קודמים.

שאלה: כתבי דוגמה לשאלות הלכתיות חדשות שנולדו בשנים האחרונות.

תשובה: האם מותר לחמם על **פלטת שבת?** **מה מותר ומה אסור לעשות עם שעון שבת?**

שאלה: הביאי 3 דוגמאות לספרי פסיקה בתקופת האחרונים (אחרי השו"ע).

תשובה: א. "**קיצור שולחן ערוך**" - הרב שלמה גנצפריד. ספר עם הלכות בצורה ברורה ופשוטה, לאשכנזים.
ב. **"בן איש חי"** – הרב יוסף חיים. ספר פסיקה ספרדי, כתוב לפי סדר פרשות השבוע.
ג. **"משנה ברורה"** – ספר פסיקה אשכנזי. נכתב ע"י הרב ישראל מאיר הכהן מראדין.

**ספרות השו"ת, מאמרים ואנציקלופדיות**שאלה: מהם ספרי השו"ת? מתי נכתבו?

תשובה: ספרי השו"ת, אלו ספרי שאלות ותשובות. ספרים שבהם מרוכזות אלפי שאלות ותשובות בנושאים רבים. (רב ששאלו אותו שאלות, כתב את השאלה ששאלו, ואת התשובה שנתן. כאשר הצטברו אצלו הרבה שאלות ותשובות כאלו, הוא הוציא אותם בתור ספר). התחיל בתקופת הגאונים, וממשיך עד ימינו אלה.

שאלה: כתבי 2 ספרי שו"ת שנכתבו במהלך הדורות.
תשובה: א. **שו"ת הרשב"א**. ב. **שו"ת חת"ם סופר.**
שאלה: כתבי 2 ספרי שו"ת מהתקופה שלנו.

תשובה: א. **שו"ת אגרות משה** – נכתב ע"י הרב משה פיינשטיין בארה"ב. **ב. שו"ת יחווה דעת** – נכתב ע"י הרב עובדיה יוסף זצ"ל – הרב הראשי הספרדי לפני כמה עשרות שנים.

שאלה: צייני ספרי מאמרים בני ימינו, העוסקים בתחומים חדשים שלא דנו בהם בעבר.

תשובה: א. **"תחומין"** – סדרת ספרים שעוסקת בענייני הלכה וצבא, טכנולוגיה ומשפט.

ב. **"אנציקלופדיה הלכתית רפואית"**. מידע רחב על ענייני רפואה, והתייחסות ההלכה אליהם.

 **ביאורים חדשים למשנה ולתלמוד**שאלה: מדוע כתבו בדורות האחרונים פירושים חדשים ל"משנה" ול"תלמוד" (גמרא)?

תשובה: כדי לאפשר לאנשים בימינו ללמוד משנה וגמרא, בצורה קלה ובשפה שהם מבינים.

שאלה: כתבי פירוש אחד שנכתב בדורנו למשנה ופירוש אחד לגמרא.

תשובה: א. **"משניות קהתי"** ע"י הרב פנחס קהתי זצ"ל.

ב. **"תלמוד שטיינזלץ"** – תלמוד בבלי עם תרגום לעברית של הרב עדין שטיינזלץ.

**לימוד יומי**שאלה: מה זה "הדף היומי"?

תשובה: לפני כמאה שנה הכריז **הרב מאיר שפירא**, על מבצע ללימוד גמרא. מבצע שבו כל מי שמשתתף בו, לומד **דף גמרא אחד כל יום**. בכל העולם לומדים בכל יום, את אותו הדף. כך שלאחר כשבע וחצי שנים מסיימים עשרות אלפי יהודים את כל התלמוד הבבלי, ומתחילים מההתחלה...

**מכוני מחקר תורניים**שאלה: מה זה "מכוני הלכה"? כיצד ובמה הם עוסקים?

תשובה: יש תחומים חדשים בעולם, שנחוץ לברר לעומק ולמצוא את הדרך שהם יתאימו לתורה ולהלכה. תחומים כמו: **טכנולוגיה, רפואה, חקלאות, כלכלה ועוד.**

מכון הלכה הוא מקום שבו יושבים קבוצות רבנים ומבררת לעומק תחום מסוים, וכותבת עליו מאמרים הלכתיים וכד'.

שאלה: פרטי על 3 מכוני מחקר תורניים בימינו.

א. טכנולוגיה – **מכון צומ"ת.** עוסק למשל בשימוש במעלית בשבת, שימוש במקרר בשבת ועוד.

ב. חקלאות ומצוות התלויות בארץ – **מכון התורה והארץ.** עוסק למשל בעבודה בשנת השמיטה.

ג. רפואה – **מכון פוע"ה.** עוסק למשל בבעיות בהריון ולידה, הפלות ועוד.

**מאגרי מידע מתוקשבים**שאלה: מהו מאגר מידע מתוקשב? על איזה  צרכים בה לענות מאגר כזה? הדגימי.

תשובה: מאגרים אלקטרוניים, הנמצאים בתקליטור או ברשת האינטרנט, ובהם אוסף גדול של ספרים בכל מקצועות התורה, ובזכותם התפתחה הפסיקה עוד יותר.

שאלה: מה היתרונות של המאגרים המתוקשבים?

תשובה: א. בדרך זו ניתן להגיע למקורות רבים מאוד בלי צורך לקנות ספרים רבים או לחפש בספריות.
ב. המאגרים כוללים "מנוע חיפוש" (בדומה לגוגל) העוזר לאנשים למצוא בקלות את המידע המבוקש.
ג. אפשרות להעתיק ולהדפיס את המידע במהירות ( אין צורך להקליד אותו מחדש).
שאלה: הביאי 2 דוגמאות למאגרים מתוקשבים.

תשובה: **"פרויקט השו"ת"** של אוניברסיטת בר אילן. מכיל אלפי ספרים תורניים. תנ"ך, גמרא שו"ת ועוד.
**"אוצר החכמה"-** תקליטור ובו עשרות אלפי ספרים, כתבי עת ומאמרים.
 **חלק ב: נושאי עיון**

**ייעודה של התורה שבעל-פה (=תושב"ע)**שאלה: מהי ה"תורה שבעל פה"?

תשובה: א) כל **ההלכות** שנאמרו למשה רבנו עוד בהר סיני אבל לא נכתבו בתורה אלא הועברו מדור לדור בעל פה.

ב) בנוסף, כל הדברים שחכמים **הוסיפו: תקנות** שתיקנו, **גזירות** שגזרו כדי להרחיק את האדם מאיסור תורה (למשל להמתין בין אכילת בשר לחלב), ומנהגים שהתקבלו.

אם כן, **הבסיס** הואתורה שבכתב. **הפירוש וההרחבה** שלה הוא התורה שבעל פה.

שאלה: האם התורה שבעל פה התחילה הרבה אחרי מתן תורה?

תשובה: **לא.** בהר סיני קיבלנו גם תורה שבכתב (=תושב"כ), והיא נכתבה בחמישה חומשי תורה. וגם תורה שבעל פה – משה רבנו קיבל בעל פה את הפרשנות לפסוקים, וזה עבר מדור לדור (עד שבאו חז"ל והחליטו שגם אותה צריך לכתוב בספרי המשנה והתלמוד).

שאלה: האם חייבים להאמין שהפירוש לתורה שבכתב הוא משמיים ואינו המצאה של בני אדם (כלומר של חז"ל)?

תשובה: **כן**. **הרמב"ם** כותב שאחד מ-13 עיקרי האמונה זה להאמין שהתורה מהשמיים – גם התורה שבכתב וגם הפרשנות שלה שזה תורה שבעל פה.

שאלה: איפה בפסוקים יש רמז לכך, שחוץ מהתורה שבכתב יש גם תורה שבעל פה?

תשובה: בפסוק הזה (שמות ל"ד): "וַיֹּאמֶר ה' אֶל מֹשֶׁה, **כְּתוב** לְךָ אֶת הַדְּבָרִים הָאֵלֶּה (זו תורה **שבכתב**),כִּי **עַל פִּי** הַדְּבָרִים הָאֵלֶּה (זו תורה **שבעל פה**) כָּרַתִּי אִתְּךָ בְּרִית וְאֶת יִשְׂרָאֵל".

שאלה: המדרש מביא משל כדי להסביר את מטרתה של התושב"ע. ספר בקצרה את המדרש, וכתוב מה מטרתה של התושב"ע לפי המשל?

**המשל: מלך נתן לשני אוהביו** **כמות גדולה של חיטה ושל פשתן**. החכם לקח את החומרים והפיק מהם דברים מועילים – לחם ומפת שולחן. הטיפש השאיר אותם כמות שהם ולא עשה דבר. לאחר זמן בא המלך ואמר: הביאו את מה שנתתי לכם. החכם הניח את הלחם על מפת השולחן. הטיפש הוציא את חומרי הגלם כמות שהם. כמה מתבייש הטיפש שלא עשה כלום!

**הנמשל**: התורה שבכתב כותבת **עקרונות** (למשל – אסור לעשות מלאכה בשבת). רצון ה' שנסביר את התורה, כדי שנדע **איך ליישם** אותה (למשל – יש 39 מלאכות שאסור לעשות בשבת).

שאלה: מדוע לא נכתבה התושב"ע, על פי **המדרש**?

תשובה: **לשמור על הייחודיות של עם ישראל.** את התורה שבכתב מתרגמים עמים רבים וטוענים שהם העם הנבחר. ואילו התורה שבעל פה אינה כתובה וכך לא יוכלו לקחת אותה מעם ישראל.

שאלה: מדוע לא נכתבה התושב"ע, על פי **רבי יוסף אלבו**?

תשובה: **אין אפשרות לכתוב את כל הפרטים לכל הדורות.** תמיד יהיו שאלות חדשות ומצבים חדשים (למשל פעם חיממו את התנור עם אש, והיום יש תנור חשמלי ומיקרוגל). לכן בתורה שבכתב יש רק את **העקרונות**. ובתורה שבעל פה נמסרו לנו **הכללים** איך ללמוד את ההלכה הרלוונטית, מתוך מה שכתוב. כך יש לנו דרך לענות על כל השאלות שיתחדשו בכל הדורות.

שאלה: מדוע לא נכתבה התושב"ע, על פי **המהר"ל מפראג**?

תשובה: **להבדיל בין העקרונות ובין הפרטים הקטנים.** התורה כותבת את העקרונות – למשל שלא לחלל שבת. התורה שבעל פה כותבת איך ליישם זאת – יש 39 מלאכות שאסורות.

שאלה: מתי התחילו לכתוב את התושב"ע ומי עשה זאת?

תשובה: **רבי יהודה הנשיא** עשה זאת, לפני כאלפיים שנה. הוא כתב את ששה סדרי משנה.

שאלה: לפני רבי יהודה הנשיא לא כתבו שום דבר חוץ מהתנ"ך?

תשובה: החכמים היו **כותבים לעצמם** את מה ששמעו מרבותיהם, כדי שלא ישכחו מה שלמדו. אבל רבי יהודה הנשיא (א) **אסף** את כל מה שכתבו לפניו וסידר הכל ב"מִשנָה" (ב) **והפיץ ברבים**.

שאלה: למה רבי יהודה הנשיא החליט לכתוב את התורה שאמורה לעבור בעל פה ולא אמורים לכתוב אותה?

תשובה: הוא ראה שעם ישראל **נחלש ויוצא לגלות** בגלל הרומאים. הוא חשש **שמא תישכח** התורה שבעל פה ח"ו ולכן החליט לכתוב אותה בספר.

שאלה: מאז רבי יהודה הנשיא כתבו ספרים נוספים?

תשובה: בודאי! רבי יצר עידן חדש בלימוד התורה, שניתן לכתוב כל מה שמתחדש, בכל החלקים השונים של התורה! פירושים לתנ"ך, לגמרא, הלכות וספרי אמונה ומוסר.

מאז **המצאת הדפוס** התפוצה של ספרי קודש גדלה עוד הרבה יותר. וכיום יש מאגרים ממוחשבים וניתן להגיע בקלות לכל ספר.

**נושא עיון 2: סמכות חכמים – מאז ועד עתה**

שאלה:מי נתן סמכות לחכמים לפרש את פסוקי התורה ולקבוע הלכות לפי זה?

תשובה: כתוב בתלמוד ירושלמי: "אפילו מה שתלמיד עתיד להורות לפני רבו, כבר נאמר למשה בסיני". פירוש: **חכמים לא המציאו פירוש** לתורה. **ה' מסר למשה רבנו** בהר סיני את עקרונות הפסיקה והפרשנות של התורה. לפי העקרונות האלו פירשו חכמים את התורה.

שאלה: מי נתן סמכות לחכמים לתקן **תקנות חדשות** והלכות שלא כתובות בתורה?

תשובה: יש 2 פסוקים שבהם התורה בעצמה נותנת סמכות לחכמים לתקן הלכות חדשות: **"לא תסור מן הדבר אשר יגידו לך ימין ושמאל".** **"שאל אביך ויגדך, זקניך ויאמרו לך"**.

דוגמה: חכמים תיקנו להדליק נר חנוכה 8 ימים, ואפילו מברכים לפני ההדלקה "אשר קידשנו במצוותיו **וציוונו** להדליק נר חנוכה". איפה ה' ציוה בתורה על חנוכה? ה' **ציוה לשמוע בקול חכמים**, והם אמרו להדליק נר חנוכה.

שאלה: מהפסוק "לא תסור... ימין ושמאל", למדו חכמים שאפילו אם חכמים אומרים לך על ימין שהוא שמאל, תשמע בקולם. כלומר אפילו אם נראה לך שהחכמים טועים! מהם 3 ההסברים של **הרמב"ן** לכך?

תשובה: 1) **רצון ה'** שנקיים את התורה לפי הפירוש של חז"ל, אפילו אם טעו במשהו!

2) שלא יהיו מחלוקות בפרשנות התורה ועם ישראל **יתפצל לדתות שונות ח"ו.** לכן קבע הקב"ה שהפרשנות של בית הדין הגדול (הסנהדרין) היא הקובעת.

3) **ה' משגיח ומסייע** לחז"ל שלא יטעו.

שאלה: מה היה הויכוח העקרוני בין **רבן גמליאל לרבי יהושע**?

היתה מחלוקת הלכתית בין החכמים הללו, באיזה יום יש לקבוע את ראש חודש תשרי. ממילא, היתה מחלוקת ביניהם באיזה יום יוצא יום-כיפור. רבן גמליאל היה הנשיא, והוא אמר לרבי יהושע: אתה חייב לבוא אליי ביום שאתה חושב שהוא יום כיפור, למרות שמבחינתך זה לחלל את יום כיפור.

רבי יהושע היה בצער מזה. אך החכמים הסבירו לו שהדבר הנכון לעשות הוא ללכת לרבן גמליאל. **רבי עקיבא** הביא את הפסוק שמדבר על קביעת לוח השנה (ראש חודש וחגים) "אלה מועדי... **אשר תקראו אותם במועדם**" – החג חל בתאריך שבית הדין קובע, **גם אם בית הדין טעה!**
רבי דוסא למד מהפסוק "ויעל משה ... ושבעים מזקני ישראל" למה **לא כתבו את השמות של 70** הזקנים? להגיד לנו שזה לא משנה מיהו החכם. צריך לשמוע בכל דור **לחכמים שבאותו הזמן**.

שאלה: למה לפי הרמב"ם אנחנו צריכים לעשות את כל הדינים והתקנות שכתובות בגמרא ואף אחד לא יכול לחלוק עליהם?

תשובה: כי **כל ישראל כבר קיבלו עליהם** את התלמוד (=הסכימו ללכת לפי התלמוד), ולכן גם אנחנו  חייבים לעשות אותם.

שאלה: כיצד מסביר **הראי"ה קוק** את הרמב"ם הזה?

תשובה: הדבר שגורם לנו לשמור אפילו **מנהגים** שלא כתובים בתלמוד, זה **הכוח של 'כלל ישראל'** (=כל עם ישראל). זהו הכבוד שאנחנו נותנים לעצמנו – לעם ישראל, לעשות את מה שעם ישראל קיבל על עצמו במהלך הדורות. לדוגמא: אנחנו שומרים על **"חרם רבנו גרשום"** שאמר שאסור לגבר להתחתן עם יותר מאישה אחת. בכל מקום שקיבלו את התקנה שלו, עד היום אותם עדות שומרים על התקנה שלו.

שאלה: מדוע האמוראים לא חולקים על התנאים, והראשונים לא חולקים על האמוראים?

תשובה: **רבי יוסף קארו** מסביר **שעם ישראל קיבל על עצמו (=החליט)** שלא לחלוק על החכמים הענקיים בתקופה שקדמה לו. לכן האמוראים = חכמי התלמוד, לא חלקו על דברי התנאים = חכמי המשנה שחיו לפניהם. וכן חכמי הראשונים, לא חלקו על חכמי התלמוד שחיו לפניהם.

שאלה: מה נותן את הכוח לפוסקים בימינו לקבוע את ההלכה בתחומים חדשים, לפי הרב ישעיהו קרליץ?

תשובה: ברור שהקב"ה לא יפקיר אותנו לחיות בטעויות ובדרך לא נכונה. לכן ודאי **שיש השגחה אלוקית על גדולי החכמים** שבכל דור, שכאשר הם יתאמצו לפסוק הלכה לפי האמת – יהיה להם סיוע ממרומים לכוון לאמת.

שאלה: לפי איזה פוסק או ספר קובעים את ההלכה בימינו?

תשובה: יש ספר אחד שהתקבל בכל ישראל – **ה"שולחן ערוך" לרבי יוסף קארו, עם הערות הרמ"א**. פסקי השו"ע נכתבו לספרדים, וההערות של הרמ"א הם פסיקת האשכנזים.

מאז עברו 500 שנה ונוצרו הרבה שאלות חדשות ויש הרבה פוסקים וספרים שונים. אין ספר אחד שכל ישראל קיבלו עליהם. ולכן כל קהילה ועדה צריכה ללכת לפי הרב שלהם. למשל בקהילות ספרד נוצרו מנהגים ע"פ רבני אותו המקום (למשל ה"בן איש חי" בבגדד). בקהילות החסידים יש מנהגים ע"פ הרבנים שלהם. וכדומה.